**CELOPLOŠNÉ TESTOVANIE NA COVID-19 V OBCI MAŇA – POĎAKOVANIE**

 Druhé celoplošné testovanie obyvateľov SR na ochorenie COVID-19 sa konalo v našej obci v priebehu soboty 23.1.2021 v čase od 8:00 hod. do 20:00 hod., prebiehalo na dvoch odberných miestach, 1. v exteriéri kultúrneho domu a 2. v telocvični Základnej školy. Celkovo bolo otestovaných 636 občanov.

Výsledky testovania boli v našej obci horšie ako na jeseň, kedy sme mali len 4 pozitívne prípady z 1253 testovaných, čo predstavovalo len 0,32 %. Teraz sme mali 5 pozitívne testovaných občanov, čo je z počtu testovaných viac ako dvojnásobné zvýšenie na 0,79 %.

Vďaka možnosti elektronickej rezervácie presného minútového času testovania prebiehalo testovanie plynule a pokojne, prakticky priebežne bez čakania. Čakalo sa len nevyhnutný čas na vyhodnotenia testov.

 3. kolo testovania sa konalo v sobotu 30.1.2021 rovnako ako predchádzajúce. 3 pozitívne výsledky z celkovo otestovaných 748 osôb bolo 0,4 %, pričom len jeden pozitívny prípad sa týkal občana našej obce, ostatní dvaja pozitívni boli z Vrábel a Nitry. Pozitivita samotných občanov Mane tak bola len 0,13 %, čo bola veľmi dobrá správa.

 Výsledok 4. kola testovania, ktoré prebehlo 6.2.2021, bol tiež relatívne potešujúci. Zo 696 testovaných mali pozitívny výsledok testu dvaja, čo je 0,29 %. V porovnaní s celoslovenským a okresným stavom bol stav rozšírenia tohto ochorenia v našej obci pomerne priaznivý.

 Výsledok 5. kola testovania zo dňa 13.2.2021 už lepší ani nemohol byť. Zo 638 testovaných nemal pozitívny výsledok nikto.

 V mene obce ďakujem všetkým zodpovedným občanom za ich účasť na testovaní, príslušníkom vojska za dobrú spoluprácu a hlavne ochotným a obetavým členom testovacích tímov.

Osobitne ďakujem dobrovoľným zdravotníkom, ktorí priamo vykonávali odbery sterov a ich vyhodnocovanie, MUDr. Barbore Slobodníkovej, PhDr. Zdenke Pintešovej, Barbore Erniholdovej, Ivete Vargovej, Anne Dojčanovej a Márii Černákovej.

Ďakujem tiež dobrovoľníkom, ktorí v tíme vykonávali administratívne práce vstupnej evidencie a vystavovania certifikátov Ľudmile Pecekovej, Andrei Pintešovej, Erike Výberčiovej, a Dominikovi Tinákovi ml.

Ďakujem za ochotu aj mnohým ďalším dobrovoľníkom, ktorí sa sice do tejto práce nezapojili, ale prihlásili sa a boli ochotní pomôcť.

Ďakujem tiež vedeniu a zamestnancom základnej školy za spoluprácu a prípravu odberového miesta v telocvični, pánovi Petrovi Štrbovi z Veľkých Loviec za sfunkčnenie rezervačného systému, Mgr. Michalovi Hraškovi a Mgr. Pavlovi Sojkovi za IT pomoc pri príprave evidenčných dokumentov k testovaniu a všetkým zamestnancom obce, ktorí zabezpečovali všetky prípravné administratívne práce, ochranné prostriedky a materiálne vybavenie odberných miest.

 Ešte raz všetkým srdečne ďakujem za ochotu prispieť k spoločnému úsiliu v boji proti tejto chorobe.

 Starosta obce Ing. Igor Sádovský